text: En mild weekend i vente
  20 januar 2017 kl. 08.30
  Weekenden bliver overvejende tør med dis, tåge og milde vintertemperaturer, og måske vil solen vise sig frem lørdag morgen. 
  Den kolde vinter lader vente på sig. Mildt og gråt vejr det er, hvad syd- og sønderjyderne kan forvente i weekenden ifølge DMI.
  I Syd- og Sønderjylland begynder fredag med gråvejr, som varer dagen igennem. Temperaturerne vil ligge på mellem 3 og 8 grader. 
  Lørdag er der udsigt til lidt sol først på dagen, men ellers bliver det mest skyet og diset og med stedvis tåge.
  Dagtemperaturerne vil ligge på mellem 4 og 7 grader. Om natten kan temperaturen komme ned på frysepunktet.
  Søndag bliver det skyet og diset vejr med stedvis tåge, og temperaturerne vil ligge på mellem 1 og 5 grader. Om natten kan der komme nattefrost.
  